Sɔlemɔ Buu Ni Afee Yɛ Mose Beiaŋ Lɛ | Biblia Mli Nikasemɔi Kɛhã Gbekɛbii\nSɔlemɔ Buu Kɛhã Yehowa Sɔɔmɔ\nBe ni Mose yɔɔ Sinai Gɔŋ lɛ nɔ lɛ, Yehowa kɛɛ lɛ akɛ efee mama tsũ ko ni yɔɔ srɔto kwraa, koni Israelbii lɛ ajá Nyɔŋmɔ yɛ jɛmɛ. Atsɛɔ mama tsũ nɛɛ sɔlemɔ buu. Yehowa hã Israelbii lɛ fee sɔlemɔ buu lɛ bɔ ni amɛbaanyɛ amɛkɛya he fɛɛ he ni amɛbaaya.\nYehowa kɛɛ Mose akɛ: ‘Kɛɛmɔ maŋbii lɛ ni amɛtsu onia koni akɛfee sɔlemɔ buu lɛ.’ Israelbii lɛ kɛ shika tsuru, jwiɛtɛi, akɔɔble, ojarawa tɛi, kɛ jwinei ba koni akɛfee mama tsũ lɛ. Amɛkɛ kooloi ahetsɔi, mama yɛŋ, kooloi ahewoji, kɛ nibii krokomɛi hu ba. Amɛkɛ nibii lɛ ba aahu akɛ, Mose kɛɛ amɛ akɛ: ‘Efa! Nyɛkɛ nibii lɛ eko akabaa dɔŋŋ.’\nHii kɛ yei babaoo ni he esa ye amɛbua kɛfee sɔlemɔ buu lɛ. Yehowa hã amɛ nilee ni amɛkɛtsu nitsumɔ lɛ. Amɛteŋ mɛi komɛi fee kpãa, mɛi komɛi kɛ kpãa lɛ fee mama, ni mɛi komɛi hu kɛ mama lɛ fee mama tsũ lɛ. Mɛi komɛi bua tɛi anaa, mɛi komɛi hu kɛ shika tsuru tsu nii, ni mɛi komɛi hu tsu kapinta.\nIsraelbii lɛ fee sɔlemɔ buu lɛ bɔ ni Yehowa tsɔɔ amɛ lɛ pɛpɛɛpɛ. Amɛfee pateeshɛŋ loo mama agbo fɛfɛo ko ni amɛkɛja sɔlemɔ buu lɛ mli. Atsɛɔ fã kome akɛ He Krɔŋkrɔŋ lɛ, ni atsɛɔ fã kroko lɛ akɛ, He Krɔŋkrɔŋ Fe Fɛɛ lɛ. Kpaŋmɔ adeka lɛ ma He Krɔŋkrɔŋ Fe Fɛɛ lɛ. Akasia tso kɛ shika tsuru akɛfee kpaŋmɔ adeka lɛ. Kanetso ni akɛ shika tsuru fee, okpɔlɔ, kɛ tsofa-kɛ-ŋmashãa latɛ yɛ He Krɔŋkrɔŋ lɛ. Okpolu ni akɛ akɔɔble fee, kɛ afɔleshãa latɛ agbo yɛ sɔlemɔ buu lɛ kpo lɛ nɔ. Kpaŋmɔ adeka lɛ kai Israelbii lɛ akɛ, amɛwo Yehowa shi akɛ amɛbaabo lɛ toi. Ani ole nɔ ni kpaŋmɔ ji? Eji shiwoo krɛdɛɛ ko.\nYehowa hala Aaron kɛ ebihii lɛ ni amɛsɔmɔ akɛ osɔfoi yɛ sɔlemɔ buu lɛ mli. Amɛkwɛ sɔlemɔ buu lɛ nɔ, ni amɛshã afɔlei amɛhã Yehowa yɛ jɛmɛ. Aaron sɔmɔ akɛ osɔfonukpa, ni lɛ pɛ eyaa He Krɔŋkrɔŋ Fe Fɛɛ lɛ. Eyaa jɛmɛ shi kome daa afi. Kɛ́ etee lɛ, eyashãa afɔle yɛ lɛ diɛŋtsɛ ehe eshai, eweku lɛ he eshai, kɛ Israel maŋ muu lɛ fɛɛ he eshai ahewɔ.\nIsraelbii lɛ fee sɔlemɔ buu lɛ amɛgbe naa be ni amɛshi Ejipt lɛ sɛɛ afi. Agbɛnɛ, amɛná he ko ni amɛbaajá Yehowa yɛ.\nYehowa hã enunyam lɛ yi sɔlemɔ buu lɛ obɔ, ni atatu ko bahi sɔlemɔ buu lɛ nɔ. Kɛ́ atatu lɛ wó ehe nɔ yɛ sɔlemɔ buu lɛ nɔ lɛ, Israelbii lɛ toɔ amɛnibii, amɛfamɔɔ sɔlemɔ buu lɛ, ni amɛnyiɛɔ atatu lɛ sɛɛ. Shi kɛ́ atatu lɛ wóoo ehe nɔ yɛ sɔlemɔ buu lɛ nɔ lɛ, amɛhiɔ he ni amɛyɔɔ lɛ nɔŋŋ.\n“Kɛkɛ ni minu gbee ko ni wa jɛ maŋtsɛ sɛi lɛ mli kɛɛ: ‘Naa! Nyɔŋmɔ mama tsũ lɛ yɛ gbɔmɛi ateŋ, ni ekɛ amɛ baahi shi, ni amɛbaatsɔmɔ emaŋ. Ni Nyɔŋmɔ diɛŋtsɛ kɛ amɛ baahi shi.’”​—Kpojiemɔ 21:3\nSanebimɔi: Mɛni Yehowa kɛɛ Mose akɛ efee? Mɛɛ nitsumɔi Yehowa kɛwo Aaron kɛ ebihii lɛ adɛŋ?\n2 Mose 25:1-9; 31:1-11; 40:33-38; Hebribii 9:1-7\nKpee Buu Lɛ\nŊɔɔ nifeemɔ nɛɛ koni okɛkase kpee buu ni akɛjá Nyɔŋmɔ yɛ Biblia beaŋ lɛ he nibii krokomɛi hu.\nOsɔfonukpa lɛ Tsitsi Nɔ Nii Lɛ\nOkɛ mfoniri nɛɛ atsu nii kɛfee Biblia mli sane ko he mfoniri yɛ ojwɛŋmɔŋ.\nKɛmaje Mɔ Ko Kɛmaje Mɔ Ko Sɔlemɔ Buu Kɛhã Yehowa Sɔɔmɔ\nlfb nikasemɔ 25 bf. 64-65